**О Д Г О В О Р**

на пратеничко прашање од пратеникот Абедин Зумбери поставено на 67-та седница на Собранието на Република Македонија

одржана на 30 јули 2009 година

 Со отпочнувањето на кризата во месец амрт 2001 година во Република Македонија поголем број од населението од кризните подрачја од скопскиот, кумановскиот и тетовскиот регион ги напуштија своите домови и побараа згрижување низ цела Република, а некои и надвор од Републиката. Најголем дел од раселените граѓани беа сместени во семејства, а одреден број во колективни центри.Бројот на раселените лица во одредени периоди беше променлив а најголемиот број достигна во септември месец 2001 год. до 74.000 лица од кои 3228 беа сместени во колективни центри а останатите во семејства. Според податоците на Министерството за труд и социјална политика заклучно со 31.07.2009 год. вкупниот број на внатрешно раселени лица (ВРЛ) во Република Македонија изнесува 671 лице односно 203 семејства. Во овој момент во државата функционираат 11 колективни центри (7 во Скопје и 4 во Куманово) во кои се згрижени вкупно 281 ВРЛ, додека останатите 390 ВРЛ се сместени по домакинства. Според одредбите од "Европската конвенција за човекови права и слободи" (протокол број 4-Стразбург 16-09-1963) како и "Раководните начела за внатрешно раселување", Владата на РМ и понатаму продолжува со активностите околу грижата на внатрешно раселените лица. До овој период превземени се следните активности:

* За лицата кои сеуште престојуваат во колективните центри согласно со Одлуката на Владата на РМ од 09.10.2001 година, прекуМТСП се исплаќа по 400 денари дневно по лице, за комплетните услуги кои ги добиваат ВРЛ во рамки на колективниот центар во кој се сместени.
* На почетокот на кризата одреден број ВРЛ беа сместени во домакинства (кај свои роднини или пријатели), а одреден број во колективни центри. На домакините кои згрижиле ВРЛ месечно им се исплаќа по 4600 денари согласно со Заклучокот на Владата на РМ од 48-та седница одржана на 10.09.2003 год.
* За семејствата кои не се задоволни од условите за сместување во колективните центри согласно Одлуката бр. 19-5787/1 од 28.11.2006 година на Владата на РМ понудена им е можност да заминат од колективните центри во приватно сместување за што Министерството ја покрива месечната закупнина за стан (во висина од 6.000 до 12.000 денари) при што истовремено на овие семејства им се обезбедува и месечна парична помош во зависност од бројот на членови на семејството и тоа во висина од 3.000 до 7.500 денари. Во текот на 2008 година од страна на Владата на РМ беше формирана работна група која ја разгледуваше можноста за склучување на вонсудски спогодби со одреден број на ВРЛ кои имаат покренато судски спорови за надомест на штета против РМ уште од 2001 година. за текот и обемот на вонсудските спогодби надлежно е Јавното правобранителство на РМ од каде може да добиете информации.